作者:曹冠
標題:蘭陵王
內容:晚雲碧。松巘飛泉翠滴。雙魚畔、疑是永和，曲水流觴舊風物。波光映山色。時見輕鷗出沒。壺天邃，修竹翠陰，虛籟吟風更幽寂。登臨興何極。上煙際危亭，彩筆題石。山中猿鶴應相識。對遠景舒嘯，壯懷豪逸。劉郎何在玩石刻。感往事陳跡。還憶。少年日。帥旗鼓文場，軒冕京國。如今老大機心息。有陶令秫酒，謝公山屐。閒來潭洞，醉皓月，弄橫笛。